አልሸባብ በሞት አፋፍ ላይ ያለ ድርጅት ነው – አቶ ጌታቸው ረዳ
አልሸባብ በሞት አፋፍ ላይ ያለ  ድርጅት መሆኑን የመንግስት ኮሚዩኒኬሽን ጉዳዮች ጽህፈት ቤት ኃላፊ ሚኒስትር አቶ ጌታቸው ረዳ ገለፁ።የጽህፈት ቤት ኃላፊው ሚኒስትር አቶ ጌታቸው ረዳ የኢትዮጵያ መከላከያ ሰራዊት አልሸባብ ላይ ያደረሰውን ጥቃት አስመልክተው ለኢቢሲ በሰጡት አስተያየት አልሸባብ በሞት ላይ ያለ ድርጅት ነው  ብለዋል።የሽብር ቡድኑ  በሶማሊያ የሚገኘው የኢትዮጵያ መከላከያ ሰራዊት ላይ ያደረገው የማጥቃት ሙከራ ለደጋፊዎቹ ቡድኑ  በሕይወት እንዳለ መልዕክት ለማስተላለፍና የደጋፊዎቹን ሞራል ለማነሳሳት የተደረገ ነው ብለዋል፡፡አልሸባብ የተዳከመ ቡድን መሆኑን የገለጹት አቶ ጌታቸው፣ ቡድኑ ያለ የሌለ ኃይሉን በመሰባሰብ ከባድ የጦር መሳሪያዎችንና ተሽከርካሪዎችን በመጠቀም በኢትዮጵያ መከላከያ ሰራዊት ላይ የማጥቀት ሙከራ አድርጓል፡፡ይሁን እንጂ የኢፌዴሪ መከላከያ  ሰራዊትና የሶማሊያ ጦር ለማጥቃት  የመጣውን  የአልሻባብ ሀይልን የመደምሰስ ስራውን አጠናክሮ መቀጠሉ  ተገልጿል፡፡ከተለያዩ ቦታዎች ኃይሉን አሰባስቦ የመጣው እና በአጥፍቶ ጠፊ ተሽከርካሪዎች እና ፈንጂዎች የታገዘው አልሻባብ በአራት አቅጣጫ ማጥቃት ቢጀምርም የኢትዮጵያ መከላከያና የሶማሊያ ስራዊት በወሰዱት የመከላከል እና ፀረ ማጥቃት እርምጃ ተደምስሷል፡፡በተወሰደው ጠንካራ የማጥቃት እርምጃ አምስት ከፍተኛ የአልሸባብ አመራሮችን ጨምሮ 245 ታጣቂዎቹ ተደምስሰውበታል፡፡አልሸባብን ከተለያዩ የሶማሊያ አካባቢዎች ጠራርጎ በማውጣት ከፍተኛ አስተዋጽኦ ያበረከተው የኢትዮጵያ መከላከያ ሰራዊት፣ ከሶማሊያ መከላከያ ሰራዊት ጎን በመቆም አልሸባብ ላይ የሚፈጸመውን ጥቃት አጠናከሮ እንደሚቀጥል አቶ ጌታቸው ገልጸዋል፡፡( ኢቢሲ)